
Oʻzbekiston Respublikasi Prezidenti huzuridagi 
Ijtimoiy himoya milliy agentligi Buxoro viloyati 
Buxoro shahridagi 3-son Koʻp tarmoqli maktab-internatining
USTAVI

1-bob. Umumiy qoidalar

1. Ushbu Ustav Buxoro shahridagi 3-son Koʻp tarmoqli maktab-internatining (keying oʻrinlarda – maktab) faoliyatini tashkil etish va amalga oshirish tartibini belgilaydi.
2. Maktab oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda – Agentlik) direktori, Agentlikning Buxoro viloyati boshqarmasi boshlig‘ining buyruq, topshiriq va koʻrsatmalariga, shuningdek, mazkur Ustavga va boshqa qonunchilik hujjatlariga amal qiladi.
3. Maktab taʼlim-tarbiya berish, korreksiyalash muassasasi hisoblanadi hamda alohida taʼlim ehtiyojlari boʻlgan oʻquvchilarning umumiy oʻrta taʼlim olishida va ularni imkoniyatlariga muvofiq tarbiyalashda, ularning jamiyatga moslashuvi va integratsiyalashuvida koʻmaklashish maqsadida tashkil etiladi.
Maktabda taʼlim jarayoni kunduzgi shaklda amalga oshiriladi.
4. Maktab davlat muassasasi shaklidagi yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga va blankalarga, mustaqil balansga, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan shaxsiy gʻazna hisobvaraqlariga, shu jumladan, xorijiy valyutadagi shaxsiy gʻazna hisobvaraqlariga va boshqa xizmat atributlariga ega boʻladi.
5. Maktabning nomi:
a) davlat tilida – Oʻzbekiston Respublikasi Prezidenti huzuridagi Ijtimoiy himoya milliy agentligi Buxoro viloyati, Buxoro shahridagi 3-son Koʻp tarmoqli maktab-internati, qisqartirilgan nomi –  3-sonli koʻp tarmoqli maktab-internat;
b) ingliz tilida – Multidisciplinary school No. 3 of Bukhara city, Bukhara region within the system of the National Agency for Social Protection under the President of the Republic of Uzbekistan, abbreviated name – Multidisciplinary school No. 3;
d) rus tilida – Многопрофильная школа-интернат № 3 города Бухары Бухарской области национального агентства социальной защиты при Президенте Республики Узбекистан, сокращённое наименование – Многопрофильная школа-интернат № 3;
6. Maktabning muassisi Agentlik hisoblanadi.
7. Maktabning taʼlim yoʻnalishi turlari va sinflardagi bolalar toifalari boʻyicha (eshitishida, koʻrishida, ruhiy va aqliy rivojlanishida, tayanch-harakat apparatida
nuqsoni boʻlgan bolalar uchun) ixtisoslashtiriladi.


8. Maktab Agentlik tizimiga kiradi hamda oʻz faoliyatida unga hisobdordir.
9. Maktabning faoliyatini muvofiqlashtirish, umumiy rahbarlik qilish va uni nazorat qilish, moddiy-texnik bazasini mustahkamlash va xodimlarining malakasini
oshirishni tashkil etish Agentlikning Buxoro viloyati boshqarmasi tomonidan amalga oshiriladi.
10. Maktabda umumiy oʻrta taʼlim olish bepul amalga oshiriladi.
11. Maktabda taʼlim olish tilini tanlash Oʻzbekiston Respublikasining “Davlat tili haqida”gi Qonuniga muvofiq amalga oshiriladi.
12. Maktab-internatining yuridik manzili: Buxoro viloyati, Buxoro shahar, Avshor mahallasi, Namozgoh koʻchasi, 2-muyilishda joylashgan. Indeks raqami 200130.

2-bob. Maktabning maqsadi va vazifalari

13. Maktabda oʻquvchilarning jinsi, irqi, millati, tili, dini, eʼtiqodi, ijtimoiy kelib chiqishi, ijtimoiy mavqeyidan qatʼi nazar, har kimga taʼlim olish uchun teng huquqlar kafolatlanadi.
Maktabda taʼlim jarayonlari dunyoviy xususiyatga ega.
14. Quyidagilar maktabning asosiy vazifalari hisoblanadi:
Agentlik tomonidan tasdiqlanadigan maxsus oʻquv reja va dasturlari talablari asosida oʻquvchilarga bilim berilishini taʼminlash;
shaxsga va ijtimoiy yoʻnaltirilgan taʼlim jarayonida oʻquvchilarning eng maqbul rivojlanishini taʼminlash maqsadida tabaqalashtirilgan va individual (yakka
tartibda) taʼlimni tashkil etish;
shaxsiy, ijtimoiy hayotda va mehnat faoliyatida oʻquvchilarda vatanparvarlik, maʼnaviy-axloqiy va madaniy qadriyatlarga hurmat tuygʻusini tarbiyalash;
psixologik-pedagogik xulosa asosida maxsus yoʻnaltirilgan mashgʻulotlar tashkil etish, maxsus taʼlim texnologiyalari va resurslardan foydalanish;
oʻquvchilarga taʼlim berishni bir muassasa doirasida birlashtirish orqali resurslar va mutaxassislardan samarali foydalanish;
oʻquvchilarni inklyuziv taʼlim sharoitida umumiy oʻrta taʼlim muassasalarida oʻqishga tayyorlash;
oʻquvchilarni individual rivojlanishi va imkoniyatlaridan kelib chiqib, akademik va professional (kasb-hunar, ijod, adaptiv sport) yoʻnalishlarga ixtisoslashtirish;
oʻquvchilarning ijtimoiy, hissiy rivojlanishi, hayotiy koʻnikmalarining shakllanishi uchun zarur korreksion (tuzatuvchi)-rivojlantiruvchi taʼlim muhitini yaratish;
oʻquvchilarga taʼlim-tarbiya berish jarayonida ularning ruhiy holati va salomatligini tizimli kuzatilishini tashkil etish;
ota-onalar (yoki boshqa qonuniy vakillari) bilan hamkorlikda har bir oʻquvchining individual rivojlanish dasturini ishlab chiqish va bosqichma-bosqich amalga oshirish;
oʻquvchilarning rivojlanishi va taʼlim jarayonini muntazam monitoring qilish va baholab borish;
oʻquvchilar oʻrtasida hamkorlik va doʻstlik muhitini shakllantirish, ularning bir-birini tushunishi va birgalikda ijtimoiy faoliyatlarda ishtirok etishini qoʻllab-quvvatlash;
oʻquvchilarni ijtimoiylashtirish, mustaqillikni shakllantirish va jamiyatga integratsiya qilish, bitiruvchilarni oʻqishga yoki ishga joylashishiga koʻmaklashish;
oʻquvchilarni qoʻllab-quvvatlash maqsadida ularning ota-onalariga (yoki boshqa qonuniy vakillariga) psixologik-pedagogik xizmatlarni koʻrsatish;
maktabda qisqa muddatli taʼlim va tarbiya berishga moʻljallangan “Gʻamxoʻrlik” guruhlarini tashkil etish.

3-bob. Maktabda oʻquv-tarbiya jarayonini tashkil etish

15. Maktabda oʻquvchilarning taʼlim olishi quyidagi tamoyillar asosida amalga oshiriladi:
taʼlim-tarbiyaning rivojlanishdagi nuqsonlarni tuzatish (korreksiya)ga yoʻnaltirilganligi;
taʼlim-tarbiya jarayonida tashxisning qoʻyilishiga maxsus yondashuv;
oʻquv-tarbiya jarayonini tashkil etishda tabaqalashtirilgan yondashuvni amalga oshirish.
16. Maktabda oʻqitish va tarbiyalash jarayoni oʻquvchilarning alohida xususiyatlarini hisobga olgan holda tashkil etiladi. Oʻquvchilarning bilimlari ulardagi nuqsonlarning oʻziga xosligini hisobga olgan holda belgilangan tartibda baholanadi.
17. Taʼlim-tarbiya jarayoni davlat taʼlim talablariga muvofiq Agentlik tomonidan belgilangan tartibda, oʻquv rejalari va dasturlari asosida, maxsus korreksion tuzatish usullaridan foydalanilgan holda olib boriladi.
18. Oʻquv mashgʻulotlari jadvali maktab direktori tomonidan tasdiqlanadi va darslar orasida davom etadigan tanaffuslarning davom etishi oʻquvchilarning faol dam olishlari va issiq ovqat tanovul qilishlarini hisobga olgan holda belgilanadi.
19. Rivojlanishdagi nuqsonlarni tuzatish (korreksiya) taʼlim jarayonidagi barcha darslarda, sinfdan tashqari va boshqa tadbirlarda amalga oshiriladi.
20. Oʻquv xonalari zarur maxsus jihozlar bilan taʼminlanadi.
21. Maktabda rivojlanishdagi nuqsonlarni tuzatish maqsadida korreksion mashgʻulotlar kichik guruh (3-4 nafar oʻquvchi), yalpi guruh (sinfdagi barcha oʻquvchilar) bilan yoki yakka tartibda (1 nafar oʻquvchi) olib boriladi.
22. Oʻquv yilining boshlanishi, oʻquv mashgʻulotlari va taʼtillarning davomiyligi, shuningdek, yakuniy davlat attestatsiyasini oʻtkazish tartibi qonunchilik hujjatlarida belgilangan tartibda amalga oshiriladi.
23. Majburiy umumiy oʻrta taʼlimning 9 va 11 yillik dasturini tamomlagan maktab bitiruvchilariga tasdiqlangan namunadagi guvohnoma va shahodatnoma beriladi.
24. Maktab oʻquvchilarini bir sinfdan boshqasiga oʻtkazish maktabning tibbiyot va pedagog xodimlari xulosasi asosida, maktabning pedagogik kengashi qarori asosida amalga oshiriladi.
25. Oʻquvchilarni maktabdan boshqa davlat taʼlim tashkilotiga oʻtkazish Psixologik-tibbiy-pedagogik komissiya (keyingi oʻrinlarda – PTPK) xulosasiga koʻra, uning ota-onasi yoki boshqa qonuniy vakillarining roziligi bilan amalga oshiriladi.
26. Oʻquvchilarning jismoniy tarbiyasi kun tartibini toʻgʻri tashkil etish, oʻquv yuklamasi meʼyoriga qatʼi rioya qilish, ularga gigiyena koʻnikmalarini singdirish, jismoniy tarbiya darslari va sport bilan shugʻullanish, sogʻlomlashtirish tadbirlarini tashkil etish yoʻli bilan amalga oshiriladi.
27. Oʻquvchilarning mehnat taʼlimi, kasbga oʻrgatish, ularning kasalligi yoki rivojlanishidagi nuqsonlarining oʻziga xosligi, sogʻligʻi, imkoniyatlari va qiziqishlarini hisobga olgan holda amalga oshiriladi.
28. Maktabda oʻquvchilarning aqliy, jismoniy va ijodiy qobiliyatlarini rivojlantirish uchun turli toʻgaraklar, klublar, studiyalar, seksiyalar tashkil etilishi mumkin.

4-bob. Oʻquvchilarni oʻqishga qabul qilish

29. Maktabda oʻquvchilar soni 250 nafardan oshmasligi kerak.
Oʻquvchilar sonining 250 nafardan oshishiga sanitariya qoidalari, normalari va gigiyena normativlariga muvofiq, maktabning oʻquvchilar bilan toʻldirish sigʻimidan kelib chiqib Oʻzbekiston Respublikasi Sogʻliqni saqlash vazirligi bilan kelishgan holda Agentlikning roziligi asosida yoʻl qoʻyiladi.
30. Maktabga eshitishida, koʻrishida, ruhiy va aqliy rivojlanishida, tayanch-harakat apparatida nuqsoni boʻlgan bolalar PTPK xulosasi asosida oʻquv yili davomida qabul qilinadi va maktab direktorining buyrugʻi bilan rasmiylashtiriladi.
 	31. Maktabning birinchi sinfiga bolalar ular yetti yoshga toʻladigan yilda qabul qilinadi.
32. Maktabga boshqa maʼmuriy-hududiy birlikdan kelib oʻqish istagini bildirgan bolalar maktab joylashgan hududdagi PTPK xulosasiga asosan qabul qilinadi.
33. Maktabga qabul qilingan bolaga uning ota-onasi yoki boshqa qonuniy vakillari (chin yetim bolalar va ota-onasining qaramogʻidan mahrum boʻlgan bolalar uchun – vasiylik va homiylik organlari) tomonidan shaxsiy hujjatlar yigʻmajildi rasmiylashtiriladi va taqdim etiladi.
Bolaning shaxsiy hujjatlar yigʻmajildida Vazirlar Mahkamasining 2021-yil                  12-oktabrdagi “Alohida taʼlim ehtiyojlari boʻlgan bolalarga taʼlim berishga oid normativ-huquqiy hujjatlarni tasdiqlash toʻgʻrisida” 638-son qarorida belgilangan hujjatlar boʻladi.
34. Maktabda sinflarning soni, eng avvalo, taʼlim jarayoni uchun sanitariya qoidalari, normalari va gigiyena normativlari talablarini hisobga olgan holda Vazirlar Mahkamasining 2021-yil 12-oktabrdagi “Alohida taʼlim ehtiyojlari boʻlgan bolalarga taʼlim berishga oid normativ-huquqiy hujjatlarni tasdiqlash toʻgʻrisida” 638-son qaroriga muvofiq komplektlanadi.
Maktabda sinflar soni va ularni oʻquvchilar bilan toʻldirish Agentlik bilan
kelishilgan holda Agentlikning Buxoro viloyati boshqarmasi tomonidan tasdiqlanadi.
35. Maktabda qoʻshimcha sinflar ochish Agentlik bilan kelishilgan holda amalga oshiriladi.
36. Maktab tayanch oʻquv reja asosida har yili 30-avgustga qadar dars soatlari setkasini shakllantiradi va tasdiqlash uchun Agentlikning Buxoro viloyati boshqarmasiga kiritadi.
37. Maktabning pedagogik kengashi tomonidan taqsimlangan oʻqituvchilarning tarifikatsiya roʻyxati har yili 20-sentabrga qadar Agentlikka taqdim etiladi.
38. Maktabda oʻquv-tarbiya jarayonini tashkil etish qonunchilik hujjatlarida belgilangan tartibda amalga oshiriladi.
39. Maktabda oʻquvchilarning boshqa huquq va majburiyatlari qonunchilik hujjatlariga va maktabning ustaviga muvofiq belgilanadi.
40. Tegishli soha boʻyicha oliy maʼlumotli, malaka toifasiga, kasbiy tayyorgarlikka va yuksak axloqiy sifatlarga ega shaxslar maktabda pedagogik va tibbiy faoliyat bilan shugʻullanish huquqiga egadir.
41. Maktabning fan oʻqituvchilari va tarbiyachilari (keyingi oʻrinlarda – pedagog xodimlar) oʻzlariga yuklangan majburiyatlardan tashqari shaxsni shakllantirish va nuqsonlarini korreksiyalash, jismoniy va psixik nuqsonlarini bartaraf etish, nuqsonlar bilan bogʻliq boʻlgan bilish faoliyatidagi oʻziga xosliklarni meʼyorga keltirish, bilimga oid qiziqishlari va qobiliyatlarini rivojlantirish sohasida ish olib boradilar.
42. Ota-onalar yoki boshqa qonuniy vakillar oʻquvchilarning huquq va manfaatlarini himoya qilish, maktabning taʼlim-tarbiya faoliyati va bu yerda farzandlariga koʻrsatilayotgan korreksion va psixologik-pedagogik xizmatlar bilan
tanishish huquqiga ega.

5-bob. Maktabni boshqarish

43. Maktabda shtatlar jadvali qonunchilik hujjatlarida belgilangan tartibda tasdiqlanadi.
44. Maktab tuzilmasi maktab rahbariyati, pedagog xodimlar va boshqa xodimlardan iborat. 
45. Maktabda pedagogik kengash tuziladi va oʻquv-tarbiya jarayonining tashkil etilishida oliy boshqaruv organi hisoblanadi. Uning qarorlarini ijro etish maktab xodimlari uchun majburiy kuchga ega.
46. Maktabga bevosita rahbarlik qilish Agentlik bilan kelishilgan holda Agentlikning Buxoro viloyati boshqarmasi tomonidan tayinlanadigan direktor tomonidan amalga oshiriladi.
Maktab direktori bilan bir yil muddatga mehnat shartnomasi tuziladi va mehnat shartnomasi har yili yangilab boriladi.
47. Maktab direktori maktabning tashkiliy-huquqiy, oʻquv-tarbiyaviy, maʼnaviy-maʼrifiy, moliyaviy-xoʻjalik faoliyatining tashkil etilishiga bevosita masʼul hisoblanadi.
Maktabning xodimlarini ishga qabul qilish qonunchilik hujjatlari hamda Agentlikning ichki hujjatlarida belgilangan tartibda amalga oshiriladi.
48. Boshqaruv, texnik, xizmat koʻrsatuvchi va pedagog xodimlarning huquq va majburiyatlari mehnat shartnomalari, maktabning ichki tartib-qoidalari, odob-axloq qoidalari va lavozim yoʻriqnomalarida belgilanadi.
49. Maktab xodimlarining ish haqi va unga tenglashtirilgan toʻlovlar, shuningdek moddiy-ragʻbatlantirish tariqasida beriladigan qoʻshimcha toʻlovlar miqdori qonunchilik hujjatlari talablariga muvofiq belgilanadi.
50. Maktab direktori:
oʻz lavozimi boʻyicha pedagogik kengash raisi hisoblanadi;
maktabning oʻquv-tarbiya jarayoni va kundalik faoliyatiga bevosita rahbarlik qiladi;
taʼlim berish (oʻquv-tarbiya) ishini tashkillashtiradi, maktabning maʼmuriy-xoʻjalik (ishlab chiqarish), moliyaviy ishini taʼminlaydi, xavfsizlik texnikasi meʼyorlari va qoidalariga rioya qilish tartibini yaratadi;
pedagogik kengash bilan birgalikda maktabni rivojlantirish strategiyasi,
maqsadlari va vazifalarini belgilaydi;
maktabning rivojlanish dasturlarini, oʻquv rejalari, oʻquv-uslubiy hujjatlar va ichki tartib qoidalarini ishlab chiqish, tasdiqlash va joriy etish ishlarini amalga oshiradi;
pedagogik kengash tomonidan maʼqullangan maktabning yillik ish rejasini koʻrib chiqish va tasdiqlash uchun Agentlikning Buxoro viloyati boshqarmasiga kiritadi;
maktabning yangi oʻquv yiliga tayyor boʻlishini tashkil etadi;
maktab faoliyati jarayonida yuzaga keladigan oʻquv-uslubiy, maʼmuriy, moliyaviy, xoʻjalik va boshqa masalalarni hal qilishda ishtirok etadi;
xodimlar ishini rejalashtiradi, muvofiqlashtiradi va nazorat qiladi;
kadrlarni tanlash va ishga qabul qilish ishlarini amalga oshiradi, xodimlarning lavozim yoʻriqnomalarini tasdiqlaydi, ularning kasbiy mahoratini oshirish uchun shart-sharoit yaratadi;
dars jadvali, pedagog xodimlarning yillik ish rejalarini, tarifikatsiya roʻyxatlari va mehnat taʼtillari jadvallarini tasdiqlaydi;
oʻquvchilar va xodimlarning salomatligini muhofaza qilish va mustahkamlash, sogʻlom ovqatlantirish uchun kerakli shart-sharoitlar yaratilishini taʼminlaydi;
jamoa shartnomasi bajarilishini taʼminlaydi, pedagog xodimlar jamoasi, kasaba uyushmasi tashkilotiga ishlash uchun zarur sharoitlar yaratadi;
maktabning barcha xodimlari uchun majburiy boʻlgan buyruqlar chiqaradi va koʻrsatmalar beradi;
maktabning tashkiliy va moliyaviy masalalarini hal qiladi;
maktabning ichki ish tartibini va xoʻjalik faoliyatini tartibga soluvchi hujjatlarni tasdiqlaydi;
maktabning mol-mulkini boshqarish boʻyicha belgilangan tartibda qarorlar qabul qiladi;
qonunchilikka muvofiq maktab nomidan ish olib boradi, barcha tashkilotlarda uning vakili sifatida qatnashadi, shartnomalar tuzadi, ishonchnomalar beradi;
qonunchilik hujjatlari talablarini bajarishga, maktab xodimlarining mehnat sharoitlarini muhofaza qilish va yaxshilashga, atrof muhitni muhofaza qilish va tabiiy resurslardan oqilona foydalanish sohasidagi norma va qoidalarga rioya etilishini taʼminlashga doir tadbirlarini ishlab chiqadi va joriy etadi;
qonunchilik hujjatlarida belgilangan tartibda ishonchnomalar beradi;
kadrlarni tayyorlash va oʻqitish, ularning malakasini oshirish chora-tadbirlarini amalga oshirish boʻyicha Agentlikning Buxoro viloyati boshqarmasiga taklif kiritadi;
maktab tomonidan qonunchilik hujjatlariga rioya etilishini tashkil etadi va nazorat qiladi;
maktabning shtat jadvallari va xarajatlar smetasini ishlab chiqib, belgilangan tartibda roʻyxatdan oʻtkazish uchun Agentlikning Buxoro viloyati boshqarmasiga kiritadi;
maktab xodimlarini ragʻbatlantirish va intizomiy javobgarlikka tortish masalalarini hal etadi;
maktab xodimlarini alohida xizmatlari uchun Oʻzbekiston Respublikasining davlat mukofotlari bilan taqdirlash toʻgʻrisidagi takliflarini Agentlikning Buxoro viloyati boshqarmasiga kiritadi.
Maktab direktori qonunchilikka muvofiq boshqa vakolatlarga ham ega boʻlishi mumkin.
51. Maktab direktorining oʻrinbosarlari maktab-internati direktori  tomonidan lavozimga tayinlanadi va lavozimidan ozod etiladi. 
52. Direktorning oʻquv ishlari boʻyicha oʻrinbosari oʻquv jarayoni va oʻquvchilarni kasbga oʻrgatishni tashkil etadi, pedagog xodimlar jamoasiga uslubiy jihatdan rahbarlik qiladi, oʻquv jarayonida xavfsizlik texnikasi meʼyorlari va qoidalariga rioya qilinishi tartibini taʼminlaydi, oʻquv ishlari va kasbga tayyorlash boʻyicha hisobotlarni yuritadi, umumiy majburiy taʼlim va kasbga oʻrgatish ishlarini tashkillashtiradi.
Direktorning oʻquv ishlari boʻyicha oʻrinbosari bevosita maktab direktoriga boʻysunadi.
53. Direktorning oʻquv ishlari boʻyicha oʻrinbosari oʻz vakolatlari doirasida quyidagi vazifalarini bajaradi:
oʻquvchilarning imkoniyatlari va ehtiyojlarini inobatga olgan holda oʻqitish va kasbga oʻrgatish, ularni inklyuziv taʼlim muhitiga tayyorlash va ijtimoiy moslashtirishni tashkil etadi;
oʻquvchilarni mehnat turlari va jarayonlari, kasblar bilan tanishtirish, ularda dastlabki mehnat koʻnikmalari va malakalarini hamda mehnatsevarlikni shakllantirish ishlarini tashkil etadi;
pedagog xodimlarning faoliyati boʻyicha yillik, choraklik va oylik rejalarni tasdiqlash hamda bajarilishini nazorat qiladi;
pedagog xodimlarning oʻquv rejalarini va dasturlarini bajarish boʻyicha ishlarni muvofiqlashtiradi;
zaruriy oʻquv-uslubiy hujjatlarni ishlab chiqilishini tashkil etadi va muvofiqlashtiradi;
taʼlim jarayonining sifatini va oʻquvchilarning oʻzlashtirish natijalari obyektiv ravishda baholanishini, qoʻshimcha mashgʻulotlar, kasbga oʻrgatish ishlarini muntazam nazorat qiladi;
pedagog xodimlar tomonidan oʻtkazilayotgan dars va mashgʻulotlarni muntazam tahlil etib boradi;
yakuniy davlat attestatsiyalarini oʻtkazishga tayyorgarlik koʻrish va ularni oʻtkazish ishlarini tashkil etadi;
oʻquv va kasbga oʻrgatish jarayonini tashkil etish masalalari yuzasidan ota-onalarni (yoki boshqa qonuniy vakillarini) qabul qiladi;
pedagog xodimlarga oʻquv dasturlar va pedagogik texnologiyalarni oʻzlashtirish va ishlab chiqishda yordam beradi;
oʻquv mashgʻulotlari va taʼlim faoliyati boshqa turlarining jadvallarini tuzadi, vaqtinchalik yoʻq boʻlgan pedagog xodimlarning darslari sifatli va oʻz vaqtida almashtirilishini taʼminlaydi, qoldirilgan yoki boshqa pedagog xodimlar oʻrniga oʻtilgan darslarni qayd qilish jurnalini yuritadi;
belgilangan hisobot hujjatlari oʻz vaqtida tuzilishini taʼminlaydi, pedagog xodimlar tomonidan sinf (elektron) jurnallari va boshqa hujjatlar toʻgʻri va oʻz vaqtida yuritilishini nazorat qiladi;
pedagog xodimlarni tanlash va joy-joyiga qoʻyishda ishtirok etadi, ularning malakasini va kasbiy mahoratini oshirish ishlarini tashkil etadi, oʻquvchilar bilimlarini monitoringi oʻtkazishni amalga oshiradi;
pedagog xodimlarni attestatsiyadan oʻtkazishga tayyorgarlik koʻrish va uni oʻtkazishda ishtirok etadi;
 	pedagog xodimlar tarkibining ish vaqtini hisobga olish tabelini yuritadi, imzolaydi va direktorga topshiradi;
direktorning xoʻjalik ishlari boʻyicha oʻrinbosari ishtirokida oʻquv xonalari, ustaxonalar, sport zali hamda yordamchi xonalarni pasportlashtirishni oʻz vaqtida va sifatli oʻtkazilishini tashkil etadi;
mehnatni muhofaza qilish boʻyicha yoʻriqnomalar hamda amaliy va laboratoriya mashgʻulotlarini bajarish boʻyicha uslubiy koʻrsatmalarda xavfsizlik texnikasi boʻyicha boʻlimlar ishlab chiqilishini va muntazam qayta koʻrib chiqilishini tashkil etadi;
oʻz yoʻnalishi boʻyicha reja, hisobot va tahliliy maʼlumotlarni yuritadi, direktor topshiriqlarini oʻz vaqtida va sifatli bajarilishini taʼminlaydi.
Direktorning oʻquv ishlari boʻyicha oʻrinbosari qonunchilik hujjatlarida belgilangan boshqa vakolatlarni ham amalga oshirishi mumkin.
54. Direktorning maʼnaviy-maʼrifiy ishlar boʻyicha oʻrinbosari:
oʻquvchilar bilan sinfdan va maktabdan tashqari maʼnaviy-maʼrifiy ishlarni tashkil qiladi, maʼnaviy-maʼrifiy ishlarga umumiy uslubiy rahbarlikni amalga oshiradi;
tadbirlarda, oʻquvchilar bilan sinfdan va maktabdan tashqari ishlashda xavfsizlik texnikasi meʼyorlariga va qoidalariga rioya qilinishini taʼminlaydi, tarbiya jarayonini tashkil etish boʻyicha ota-onalar (yoki boshqa qonuniy vakillari), maktabdan tashqari taʼlim muassasalari, mahalliy ijro etuvchi hokimiyat organlari, “Inson” ijtimoiy xizmatlar markazi, huquqni muhofaza qiluvchi organlar, fuqarolarning oʻzini oʻzi boshqarish organlari, mahallaga biriktirilgan ijtimoiy xodimlar va boshqa jamoat tashkilotlar bilan hamkorlik qiladi;
faoliyatida bevosita maktab direktoriga boʻysunadi.
pedagogik jamoaning taʼtil paytidagi faoliyatini, jumladan yozgi oʻquv taʼtil davrida oʻquvchilarning kunduzgi dam olish oromgohlarda dam olishi bilan bogʻliq ishlarni tashkil qiladi.
55. Direktorning maʼnaviy-maʼrifiy ishlar boʻyicha oʻrinbosari oʻz vakolatlari
doirasida quyidagi lavozim vazifalarini bajaradi:
oʻquvchilar bilan sinfdan tashqari olib boriladigan tarbiyaviy ishlar boʻyicha rejalar tuzilishini va uning oʻtkazilishini tashkil etadi;
sinf rahbarlari, psixologlar, tarbiyachilar, kutubxonachi hamda bevosita ushbu direktor oʻrinbosariga boʻysunuvchi boshqa xodimlarning ishini muvofiqlashtiradi;
muntazam ravishda tarbiyaviy ishlarga oid tadbirlar oʻtkazilishini taʼminlaydi;
tarbiyaviy ishlar yoʻnalishida bevosita ota-onalar (yoki boshqa qonuniy vakillari) bilan hamkorlik qiladi;
oʻquvchilarning darslarga qatnashishini (davomat) kundalik nazorat qiladi, surunkali dars qoldirayotgan oʻquvchilarni ota-onalar (yoki boshqa qonuniy vakillari) va boshqa hamkor tashkilotlar bilan birgalikda taʼlimga jalb etish choralarini koʻradi;
oʻquvchilar orasida huquqbuzarliklar sodir etilishini oldini olish yuzasidan huquqni muhofaza qiluvchi organlar bilan birgalikda profilaktik tadbirlar oʻtkazadi;
maktab psixologi bilan birgalikda oʻquvchilar orasida oʻz joniga qasd qilish va boshqa salbiy holatlarni oldini olish boʻyicha suhbatlar oʻtkazadi;
iqtidorli va qobiliyatli oʻquvchilarni aniqlash hamda ularni rivojlantirish boʻyicha tadbirlarni amalga oshiradi;
 	maktab kutubxonachisi bilan birgalikda oʻquvchilarni kitob oʻqishga boʻlgan qiziqishlarini oshirish yuzasidan targʻibot tadbirlarini oʻtkazadi;
oʻquvchilar va ularning ota-onalari (yoki boshqa qonuniy vakillari) bilan sogʻliqni muhofaza qilish, yoʻl transport xavfsizligi va boshqa baxtsiz hodisalarni oldini olish yuzasidan tadbirlarni tashkil etadi;
oʻquvchilarning mazkur Ustav va ichki-tartib qoidalarida, odob-axloq qoidalarida belgilangan meʼyorlarga amal qilinishi ustidan nazorat qiladi;
oʻquvchilarning Ustavda belgilangan oʻquvchi formasida kelishlari, oʻquv qurollarini toʻliq olib kelishlari yuzasidan nazorat oʻrnatadi.
Direktorning maʼnaviy-maʼrifiy ishlar boʻyicha oʻrinbosari qonunchilik hujjatlarida belgilangan boshqa vakolatlarni ham amalga oshirishi mumkin.
56. Direktorning xoʻjalik ishlari boʻyicha oʻrinbosari direktor bilan hamkorlikda maktabning xoʻjalik faoliyatini rejalashtiradi, tashkil etadi va nazorat qiladi, moddiy-texnika bazani mustahkamlash va samarali foydalanilishini, mehnat muhofazasi, texnika xavfsizligi, yongʻin xavfsizligi qoidalari, sanitariya qoidalari, normalari va gigiyena normativlariga rioya etilishini taʼminlaydi.
Direktorning xoʻjalik ishlari boʻyicha oʻrinbosari bevosita maktab direktoriga
boʻysunadi.
57. Direktorning xoʻjalik ishlari boʻyicha oʻrinbosari oʻz vakolatlari doirasida quyidagi vazifalarini bajaradi:
maktabning bino va inshootlari saqlanishi, taʼmirlanishi va tozaligini tashkil etadi, kommunal xizmatlardan oqilona foydalanilishini nazorat qiladi;
xoʻjalik jihozlari, inventar va anjomlarni saqlash va hisobini yuritishni tashkil etadi, moddiy boyliklarni qabul qiladi va tarqatadi;
oʻquv xonalari, laboratoriyalar va xizmat xonalarini zarur jihozlar bilan taʼminlash tadbirlarini tashkil etadi, moddiy boyliklarni inventarizatsiya qilish va hisobotini tayyorlaydi;
eskirgan yoki yaroqsiz jihozlarni hisobdan chiqarish, xodimlar uchun mehnat sharoitlarini yaxshilash boʻyicha takliflar kiritadi;
mehnat muhofazasi va texnika xavfsizligi boʻyicha yoʻriqnomalarni ishlab chiqadi va bajarilishini nazorat qiladi, xodimlar va oʻquvchilar uchun xavfsiz mehnat va oʻqish sharoitlarini yaratadi;
yongʻin xavfsizligi talablariga rioya etilishini taʼminlaydi, profilaktik tadbirlarni tashkil etadi;
xizmat koʻrsatuvchi xodimlar (farrosh, qorovul, ustalar va boshqalar) ish faoliyatini muvofiqlashtiradi, ish vaqti va mehnat intizomiga rioya etilishini nazorat qiladi;
oʻz yoʻnalishi boʻyicha reja, hisobot va tahliliy maʼlumotlarni yuritadi, direktor topshiriqlarini oʻz vaqtida va sifatli bajarilishini taʼminlaydi.
Direktorning xoʻjalik ishlari boʻyicha oʻrinbosari qonunchilik hujjatlarida belgilangan boshqa vakolatlarni ham amalga oshirishi mumkin.

6-bob. Taʼlim jarayoni ishtirokchilarining maqomi, huquqlari va majburiyatlari

58. Quyidagilar taʼlim jarayoni ishtirokchilari hisoblanadi:
oʻquvchilar;
pedagog xodimlar (fan o‘qituvchilari, tarbiyachilar);
maktab rahbariyati (direktor, direktor oʻrinbosarlari);
ota-onalar (yoki boshqa qonuniy vakillari).
59. Oʻquvchilar quyidagi huquqlarga ega:
bepul asosda umumiy oʻrta taʼlim olish, kasb-hunar oʻrganish;
davlat taʼlim standarti va talablari hamda maxsus oʻquv dasturlariga muvofiq sifatli taʼlim olish;
taʼlim olish uchun oʻzining psixologik xususiyatlari va fiziologik rivojlanishi inobatga olingan holda zarur shart-sharoitlarga ega boʻlish, shuningdek bepul psixologik-tibbiy xizmatlardan foydalanish;
pedagog xodimlar va taʼlim-tarbiya jarayonining boshqa ishtirokchilari tomonidan hayoti va sogʻligʻiga qilinadigan har qanday jismoniy hamda ruhiy zoʻravonlikdan, shaxsi haqoratlanishidan himoyalanish;
taʼlim olish jarayonida maktabning oʻquv, uslubiy, madaniy, sport va maishiy
obyektlari xizmatlaridan bepul foydalanish;
seminarlar, anjumanlar, olimpiadalar, koʻrgazma va tanlovlarda ishtirok etish;
qoʻshimcha (pullik va bepul) taʼlim xizmatlaridan foydalanish.
Oʻquvchilar qonunchilikka muvofiq boshqa huquqlarga ham ega boʻlishi mumkin.
60. Oʻquvchilarning majburiyatlari:
oʻquv dasturlari asosida bilim, malaka va koʻnikmalarni oʻzlashtirishi, mashgʻulotlarga qatnashishi, ularga mustaqil tayyorgarlik koʻrishi, pedagog xodimlarning oʻquv jarayoni bilan bogʻliq topshiriqlarini bajarish;
maktab-internati ustavi talablariga, odob-axloq va ichki tartib-qoidalariga, taʼlim faoliyatini tashkil etish hamda amalga oshirishga oid boshqa ichki hujjatlar talablariga rioya etish;
sanitariya qoidalari, normalari va gigiyena normativlariga muvofiq amal qilish;

belgilangan oʻquvchi formasida kelish;
oʻquv jarayoni uchun kerak boʻlgan barcha jihozlarni, darslik, oʻquv qoʻllanmalari va daftarlarini toʻliq olib kelish;
ruhiy zoʻravonlik ishlatmasligi hamda taʼlim jarayoni ishtirokchilarining oʻz majburiyatlarini bajarishiga toʻsqinlik qilmaslik;
maktabda taʼlim olayotgan bolalarni kamsitmagan holda, ularga gʻamxoʻrlik qilish va har tomonlama yordam koʻrsatish;
axloqiy, maʼnaviy va jismoniy kamol topishga hamda oʻz dunyoqarashini kengaytirishga intilish;
taʼlim-tarbiya jarayoni ishtirokchilarining shaʼni, qadr-qimmati va ishchanlik obroʻsini hurmat qilish;
maktabning mol-mulkini, moddiy va madaniy boyliklarini asrash.
Oʻquvchilarning zimmasiga qonunchilikka muvofiq boshqa majburiyatlar ham yuklatilishi mumkin.
61. Maktabda oʻquvchilarni taʼlim olish bilan bogʻliq boʻlmagan boshqa ishlarga (majburiy mehnat) jalb etish taqiqlanadi.
62. Tegishli maʼlumoti, kasbiy tayyorgarligi boʻlgan va maʼnaviy-axloqiy fazilatlarga ega shaxslar maktabda pedagogik faoliyat bilan shugʻullanish huquqiga ega.
Qonunchilikka muvofiq ayrim shaxslarning pedagogik faoliyat bilan shugʻullanishiga yoʻl qoʻyilmaydi.
63. Pedagog xodimlar quyidagi huquqlarga ega:
oʻz shaʼni, qadr-qimmati va ishchanlik obroʻsini himoya qilish;
oʻquv dasturlari doirasida mualliflik dasturlarini ishlab chiqish va joriy etish,
oʻqitish metodini ishlab chiqish, shuningdek tegishli oʻquv fanlari, kurslaridan foydalanish, ijodiy faollik koʻrsatish;
zamonaviy pedagogik texnologiyalarning shakllarini, oʻqitish va tarbiya vositalarini, usullarini erkin tanlash hamda ulardan foydalanish;
kasbiy faoliyatini amalga oshirish uchun ularga zarur shart-sharoitlar yaratilishini talab qilish;
oʻquv va uslubiy yoʻnalishda axborot-resurs markazi xizmatlaridan bepul foydalanish;
davlat taʼlim standartlari, malaka talablari, oʻquv rejalari va oʻquv dasturlarini ishlab chiqishda ishtirok etish;
ilmiy, ilmiy-tadqiqot va ijodiy faoliyatni amalga oshirish, eksperimental faoliyatda ishtirok etish, innovatsiyalarni ishlab chiqish va joriy qilish;
maktabni boshqarishda, uning faoliyati bilan bogʻliq masalalarni muhokama qilishda ishtirok etish;
kasaba uyushmalari va nodavlat notijorat tashkilotlari aʼzosi boʻlish, xodimlarining vakillari boʻlish, fuqarolik jamiyati boshqa institutlari faoliyatida qatnashish;
oʻz kasbiy huquqlarini va umumiy manfaatlarni ifoda etish hamda himoya qilish uchun pedagog xodimlarning jamoat birlashmalariga birlashish;
oʻz kasbiy faoliyatiga aralashuvdan himoyalanish;
oʻquvchilarning huquqlari va qonuniy manfaatlarini himoya qilishda ishtirok etish.
Pedagog xodimlar qonunchilikka muvofiq boshqa huquqlarga ham ega boʻlishi mumkin.
Pedagog xodimlarni ularning lavozim majburiyatlari bilan bogʻliq boʻlmagan har qanday boshqa ishga (majburiy mehnat) jalb qilish taqiqlanadi.
64. Pedagog xodimlarning majburiyatlari:
taʼlim-tarbiya jarayoni ishtirokchilarining shaʼni, qadr-qimmati va ishchanlik
obroʻsini hurmat qilish;
oʻquvchilarning individual rivojlanish xaritalarini yuritish;
oʻquv mashgʻulotlarini sifatli oʻtkazish;
axborot-kommunikatsiya texnologiyalaridan, oʻqitish va tarbiyaning ilgʻor hamda innovatsion shakllari va usullaridan foydalanish;
oʻquvchilar bilan taʼlim-tarbiya ishlarini ularning ota-onasi yoki boshqa qonuniy vakillari bilan hamkorlikda olib borish;
oʻquvchilarni kamsitmaslik va ularning bilim olishlariga har tomonlama koʻmaklashish;
maktab ustaviga va boshqa taʼsis hujjatlariga, ichki mehnat tartibi qoidalariga
hamda kiyinish madaniyatiga rioya etish;
oʻz malakasini muntazam ravishda oshirib borishi, egallab turgan lavozimiga muvofiqlik jihatidan davriy attestatsiyadan oʻtish;
metodik birlashma faoliyatida va boshqa shakldagi uslubiy ishlarda ishtirok etish, tibbiy koʻrikdan oʻz vaqtida oʻtish.
Pedagog xodimlarning zimmasida qonunchilikka, shuningdek, taʼlim oluvchi va taʼlim tashkiloti oʻrtasida tuziladigan shartnomaga muvofiq boshqa majburiyatlar
ham yuklatilishi mumkin.
Pedagog xodimlarga pedagogik faoliyatni amalga oshirishda axloq va etika normalariga zid harakatlar sodir etish taqiqlanadi.
65. Ota-onalar (yoki boshqa qonuniy vakillari) quyidagi huquqlarga ega:
davlat taʼlim talabi, oʻquv rejalari, oʻquv dasturlari va maktabning ustavi bilan tanishish;
taʼlimning mazmuni, qoʻllanilayotgan taʼlim va tarbiya usullari, taʼlim texnologiyalari bilan tanishishi;
oʻz bolalarining oʻquv fanlarini oʻzlashtirish natijalari hamda tarbiya koʻrsatkichlari bilan tanishish;
oʻquvchilarning huquqlari va qonuniy manfaatlarini himoya qilish;
 	pedagogik kengashi va ota-onalar qoʻmitasi vakili sifatida saylanish hamda maktabni boshqarishga doir masalalarni muhokama qilishda ishtirok etish;
maktab bilan hamkorlik qilish, taʼlim-tarbiya jarayonini takomillashtirish, moddiy-texnika bazasini rivojlantirish boʻyicha takliflar kiritish;
farzandlarini oʻquv yili davomida yoki u tugaganidan keyin oʻrnatilgan tartibda bir sinfdan parallel sinfga yoki bir boshqa taʼlim tashkilotiga oʻtkazish.
Ota-onalar (yoki boshqa qonuniy vakillari) qonunchilikka muvofiq boshqa huquqlarga ham ega boʻlishi mumkin.
66. Ota-onalarning (yoki boshqa qonuniy vakillarining) majburiyatlari:
farzandlarini insonparvarlik, vatanparvarlik, mehnatsevarlik, maʼnaviy, milliy va umuminsoniy qadriyatlarni hamda taʼlim-tarbiya jarayoni ishtirokchilarini hurmat qilish ruhida tarbiyalash;
farzandlarning tarbiyasi, majburiy umumiy oʻrta taʼlim olishini va odob-axloq qoidalariga amal qilishini taʼminlash;
farzandlarining oʻquv mashgʻulotlariga oʻz vaqtida qatnashishini taʼminlash va oʻzlashtirishini nazorat qilish;
farzandlarining mobil telefon va Internet jahon axborot tarmogʻidan toʻgʻri foydalanishini nazorat qilish;
farzandlarining intellektual, maʼnaviy va jismoniy rivojlanishi uchun shart sharoitlar yaratish;
farzandlarining maktab ichki tartib-qoidalariga rioya etish;
taʼlim-tarbiya jarayoni ishtirokchilarini hurmat qilish va dars jarayonlariga xalaqit bermaslik;
taʼlim-tarbiya jarayoni ishtirokchilarining shaʼni va qadr-qimmatini hurmat qilish.
Ota-onalar (yoki boshqa qonuniy vakillari) zimmasida qonunchilikka muvofiq boshqa majburiyatlar ham yuklatilishi mumkin.
67. Ota-onalar (yoki boshqa qonuniy vakillari) farzandining oʻqishi, tarbiyasi,
jismoniy, maʼnaviy va intellektual rivojlanishi uchun masʼuldir.
Ota-onalar (yoki boshqa qonuniy vakillari) farzandining xatti-harakatlari, jumladan, maktabdan tashqari vaqtdagi xatti-harakatlari uchun ham javobgar.

7-bob. Maktabning mol-mulki va moliyaviy-xoʻjalik faoliyati

68. Maktab faoliyatini moliyalashtirish qonunchilikda belgilangan tartibda:
Oʻzbekiston Respublikasi Davlat budjetidan ajratilgan mablagʻlar;
Agentlikning Ijtimoiy himoya davlat jamgʻarmasi mablagʻlari;
binolar, inshootlar va asbob-uskunalarni ijaraga berish hisobidan tushgan
mablagʻlar;
davlat va xoʻjalik boshqaruvi organlari, shuningdek mahalliy davlat hokimiyati organlari tomonidan ajratiladigan mablagʻlar;
jismoniy va yuridik shaxslarning begʻaraz xayriya mablagʻlari;
qonunchilikda taqiqlanmagan boshqa manbalar.
69. Maktab tegishliligi bo‘yicha moliya organlarida roʻyxatdan oʻtkazilgan va qonunchilik hujjatlarida belgilangan tartibda tasdiqlangan xarajatlar smetalari
asosida moliyalashtiriladi.
70. Shtatlar jadvali qonunchilik hujjatlarida belgilangan tartibda namunaviy shtatlarga muvofiq tasdiqlanadi.
71. Maktab xodimlarining ish haqi qonunchilik hujjatlariga muvofiq belgilanadi.
72. Maktab oʻquvchilari alohida taʼlim ehtiyojlari boʻlgan bolalar uchun ixtisoslashtirilgan maktablar uchun oziq-ovqat mahsulotlari isteʼmol qilishning oʻrtacha sutkalik normalari boʻyicha Davlat budjeti mablagʻlari hisobidan oziq-ovqat bilan taʼminlanadi.
73. Maktabda oʻquvchilarni oʻqitish va tarbiyalash uchun ota-onalardan yoki boshqa qonuniy vakillaridan toʻlov undirilmaydi.
74. Maktab vakolatli organlar tomonidan belgilangan moliya va statistika hisobotlarini yuritadi.
75. Moliya-xoʻjalik faoliyatini nazorat qilish Agentlik va vakolatli organlar tomonidan amalga oshiriladi.

8-bob. Yakunlovchi qoidalar

76. Maktabni tashkil etish, qayta tashkil etish va tugatish Agentlik tomonidan
amalga oshiriladi.
77. Maktab faoliyatining ochiqligi va shaffofligi Internet jahon axborot tarmogʻida rasmiy veb-saytlarida joylashtiriladigan maktab faoliyati toʻgʻrisidagi ochiq axborot resurslari bilan taʼminlanadi.
78. Maktab rasmiy veb-saytlarida quyidagilarni joylashtiradi:
maktabning ustavi;
taʼlim berish tillari haqida maʼlumot;
davlat taʼlim talablari;
taʼlim faoliyatining moddiy-texnika taʼminoti haqida maʼlumot;
maktabning reytingi;
taʼlim faoliyatini amalga oshirish uchun davlat akkreditatsiyasi toʻgʻrisidagi sertifikat;
pedagog xodimlar va oʻquvchilarning soni, shuningdek pedagog xodimlarning ilmiy salohiyati toʻgʻrisidagi maʼlumot;
maktabning rasmiy veb-saytlariga joylashtiriladigan axborotning ishonchligini taʼminlash uchun maktab direktori shaxsan javobgardir.
79. Maktabning xalqaro hamkorligi Agentlik koʻrsatmasi bilan xalqaro va xorijiy tashkilotlar bilan pedagogik tajriba almashish, pedagog xodimlarning malaka oshirishi hamda stajirovka oʻtashi shaklida amalga oshiriladi.
80. Maktab oʻquvchilarning ota-onalari (yoki boshqa qonuniy vakillari), fuqarolarning oʻzini oʻzi boshqarish organlari, boshqa taʼlim muassasalari va nodavlat notijorat tashkilotlar bilan uzviy aloqada faoliyat koʻrsatadi.
81. Maktabda ularning ish faoliyati bilan bogʻliq boʻlmagan tashkilotlar, jumladan siyosiy partiyalar va harakatlar tashkil etilishiga va faoliyat yuritishiga yoʻl qoʻyilmaydi.
82. Maktab tugatilgan taqdirda uning pul mablagʻlari va mol-mulkidan, uning majburiyatlarini qoplash boʻyicha toʻlovlar chegirilgan holda, qonun hujjatlariga va maktabning amaldagi Ustaviga muvofiq foydalaniladi.
Maktabning amaldagi Ustavini qayta roʻyxatdan oʻtkazish Agentlik bilan kelishilgan holda amalga oshiriladi.
 	83. Maktab direktori bolalarning qabul qilinishi uchun belgilangan tartibda shaxsan javob beradi.

